Document ID: 32005D0072

KOMISJONI OTSUS,
28. jaanuar 2005,
millega kehtestatakse Antiguast ja Barbudast pärit kalandustoodete impordi eritingimused
(teatavaks tehtud numbri K(2004) 4609 all)
(EMPs kohaldatav tekst)
(2005/72/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. juuli 1991. aasta direktiivi 91/493/EMÜ, milles sätestatakse kalatoodete tootmise ja turuleviimise tervishoiunõuded, (1) eriti selle artikli 11 lõiget 1,
ning arvestades järgmist:
(1)
Komisjoni nimel on Antiguasse ja Barbudasse tehtud kontrollkäik, et kontrollida ühendusse saadetavate kalandustoodete tootmis-, ladustamis- ja lähetustingimusi.
(2)
Kalandustoodete tervishoiukontrolli ja -järelevalvet käsitlevate Antigua ja Barbuda õigusaktides sisalduvaid nõudeid võib käsitada samaväärsetena direktiivis 91/493/EMÜ sätestatud nõuetega.
(3)
Eelkõige Põllumajandus-, maa- ja kalandusministeeriumi kalandusosakond (“Fisheries Division of the Ministry of Agriculture, Lands and Fisheries (FD)”) on võimeline tõhusalt kontrollima kehtivate õigusaktide kohaldamist.
(4)
Kalandusosakond on andnud ametliku kinnituse direktiivi 91/493/EMÜ lisa V peatükis sätestatud elusate koorikloomade tervishoiukontrolli ja -järelevalve standardite järgimise kohta ning kõnealuses direktiivis sätestatud nõuetega samaväärsete hügieeninõuete täitmise kohta.
(5)
On asjakohane kehtestada üksikasjalikud sätted Antiguast ja Barbudast ühendusse kalandustoodete importimise kohta kooskõlas direktiiviga 91/493/EMÜ.
(6)
Samuti on vaja koostada loetelu heakskiidetud ettevõtetest, kalatöötlemislaevadest või külmhoonetest ning loetelu külmutuslaevadest, mis on varustatud vastavalt nõukogu 16. juuni 1992. aasta direktiivile 92/48/EMÜ, milles sätestatakse teatavate laevade pardal töödeldavate kalasaaduste suhtes kohaldatavad minimaalsed hügieeninõuded vastavalt direktiivi 91/493/EMÜ artikli 3 lõike 1 punkti a alapunktile i. (2) Kõnealused loetelud tuleb koostada teabe põhjal, mille kalandusosakond esitab komisjonile.
(7)
Vajaliku üleminekuaja tagamiseks on asjakohane jõustada käesolev otsus 45 päeva möödudes pärast selle avaldamist.
(8)
Käesolevas otsuses sätestatud meetmed on kooskõlas toiduahela ja loomatervise alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Põllumajandus-, maa- ja kalandusministeeriumi kalandusosakond on Antigua ja Barbuda pädev ametiasutus, kes kontrollib ja tõendab kalandustoodete vastavust direktiivi 91/493/EMÜ nõuetele.
Artikkel 2
Antiguast ja Barbudast ühendusse imporditavad kalandustooted peavad vastama artiklites 3, 4 ja 5 sätestatud nõuetele.
Artikkel 3
1. Kõnealused kalandustooted on elusad koorikloomad.
2. Iga saadetisega peab olema kaasas nõuetekohaselt täidetud, allkirjastatud, kuupäevaga varustatud ja ühel lehel esitatud veterinaarsertifikaadi nummerdatud originaal, mis vastab I lisas esitatud näidisele.
3. Veterinaarsertifikaat koostatakse vähemalt ühes selle liikmesriigi ametlikus keeles, kus toimub kontrollimine.
4. Sertifikaadil on kalandusosakonna esindaja nimi, ametinimetus ja allkiri ning kõnealuse asutuse ametlik tempel, mille värv peab erinema muude kinnituste värvist.
Artikkel 4
Kalandustooted peavad olema pärit II lisas loetletud heakskiidetud ettevõtetest, külmhoonetest või kalatöötlemislaevadelt või registreeritud külmutuslaevadelt.
Artikkel 5
Kõikidele pakenditele peavad olema kustumatult märgitud sõnad “ANTIGUA JA BARBUDA” ja ettevõtte, kalatöötlemislaeva, külmhoone või külmutuslaeva registreerimis- või loanumber.
Artikkel 6
Käesolevat otsust kohaldatakse alates 17. märtsist 2005.
Artikkel 7
Käesolev otsus on adresseeritud liikmesriikidele.
Brüssel, 28. jaanuar 2005

Labels: 10
0
3
6
18